رِسَالَةُ بُطْرُسَ ٱلرَّسُولِ ٱلتَّانِيَةُ
هاد البْرِيّة مَكتوبة لكامَل المَسيحِيّين وعاملة كيما الخُطبة مْتاع واحَد راهو يْوادَع. الكاتَب يْقول فيها باللي قْريب يْموت وراهو يَكتَب للمومنين اللي يَشفاو على التَعليم مْتاعو.
يَطلَب منهُم في هاد البْرِيّة يْحافضو على الطْبايَع المْلاح اللي نالوهُم من الإيمان ويَبقاو تابتين فالتَعليم اللي تْعَلموه. من جيهة أخرى، يْقاوَم الشْيوخة اللي يْدَرّسو الكْدَب واللي سيرَتهُم ماشي قْبالة. يَتكَلَّم تاني على اليوم اللي يَرجَع فيه الرَب خاطَر المَسيحِيّين مْتاع الجيل الأوَّل ماتو ويَسوع كان ما زال ما رْجَعش وهاد الشي خَلاّ الناس يَتحَيّرو وما يَفَّهموش واش صْرا. بَصَّح، فالوَقت اللي المومنين يَستَنّاو رَبهُم، الله يَستَنّا الناس اللي ما زال ما آمنوش باش هومَ تاني يْنالو الحْياة الدايمة.
باش يَتَّبتو المَسيحِيّين فالإيمان، عَندهُم كْتوب الأَنبيا مْتاع العَهَد القْديم، وعَندهُم تاني شْهود يَسوع المَسيح وبْراوات بولَس اللي كانو نْعَرفو فالوَقت اللي كْتَب فيه بُطرُس هاد البْرِيّة. ما لازَمش الواحَد يْجَّرَب يَفهَم ويْفَسَّر الكْتوب وَحدو، لازَم يَتعاوَن مع المَسيحِيّين الأخرين ويَتَّكلو كامَل على الروح القُدُوس.
1
1 من سَمعان بُطرُس عَبد ورَسول يَسوع المَسيح للي نالو إيمان غالي بْحال إيماننا بصْلاح إلَهنا وسَلاّكنا يَسوع المَسيح، 2 نَعمة وهْنا ليكُم بالكُترة في مَعرِفَتكُم لله ويَسوع رَبنا.
دَعوة الله وتَخيارو
3 خاطَر القُدرة الإلَهِيّة وَهبَتَّلنا كُل شي لازَم للحْياة والتَقوى بكامَل المَعرِفة للي دْعانا بالمَجد والفَضيلة. 4 بيهُم اللي نَعطاوَلنا الوْعود الغاليين والكْبار باش بيهُم تْوَلّيو تْسالو فالطْبيعة الإلَهِية، هَربانين بْعيد على الخْماج اللي فالدَنيا بالشَهوة. 5 ولهاد الشي بالدات، ديرو مَجهودكُم باش تْزيدو لإيمانكُم الفَضيلة، وللفَضيلة المَعرِفة، 6 وللمَعرِفة ضَبط النَفس، ولضَبط النَفس الصْبَر، وللصْبَر التَقوى، 7 وللتَقوى مْعزّة الخاوة، ولمْعزّة الخاوة المْحَبّة. 8 خاطَر هاد الحاجات وَلاّ كانو فيكُم وكانو كاترين، يْردّوكُم مَتحَمّسين وقادرين تَعَّرفو رَبّنا يَسوع المَسيح. 9 خاطَر اللي ما عَندوش هاد الحاجات عْمى وما يْشوفش للبْعيد، نْسا يْطَهَّر روحو من دْنوبو الفايتين، 10 على هَدا يا الخاوة، ديرو مَجهود كْتَر باش تْرَدّو دَعوَتكُم وتَخياركُم تابتين، خاطَر كي تْديرو هاد الشي عْمَركُم ما تَعَّترو. 11 هَكدا ياخي يَتمَدَّلكُم بالشَبعة الدْخول للمَلَكوت الدايَم مْتاع رَبّنا وسَلاّكنا يَسوع المَسيح.
الوَحي المْقَدَّس
12 على هَدا، لازَم علِيّ دايما نْعاوَد نْفَكَّركُم بهاد الحاجات والو تَعَّرفو وتْبَتّو فالحَق اللي حْضَر عَندكُم. 13 نْشوف باللي حَق، ما دامني في هاد الدات، نَبقا نْفكَّركُم باش تَبقاو فايقين، 14 وراني عارَف باللي قْريب نْخَلّي الدات مْتاعي، كيما وَرّالي رَبّنا يَسوع المَسيح. 15 هِمّالا، نْدير مَجهودي باش بَعد ما نْروح تَبقاو تَتفَكّرو هاد الحاجات في كُل سَبّة، 16 خاطَر ما تَبَّعناش خُرَّيفات مْعَقّدين باش عَرَّفنالكُم قُدرة ومْجي رَبّنا يَسوع المَسيح، بَصَّح كُنا شْهود شَفنا بعينينا شْحال هُوَ كْبير، 17 خاطَر نال من عَند الله الآب الكَرامة والمَجد، وجاه صوت كي هَدا من المَجد الجْليل: "هَدا هُوَ وْليدي الحْبيب اللي فْرَحت بيه"، 18 وحْنا سْمَعنا هاد الصوت جاي من السْما كي كُنّا معاه فالجْبَل المْقَدَّس، 19 وتَبتَت الكَلمة النَبَوِيّة عَندنا كْتَر، هاد الكَلمة اللي تَعَّملو مْليح لو كان تْرَدّو بالكُم ليها، كي الفانوس اللي يْضَوّي في مْكان مَضلام، حَتّى يَطلَع النْهار وتْضَوّي نَجمة الصْباح في قْلوبكُم. 20 أَعَّرفو قْبَل هاد الشي، باللي حَتّى نُبُوّة فالكْتاب ما جات من تَفسير واحَد على حْسابو، 21 عْمَرها النُبُوّة ما جات بمُراد إِنسان، بَصَّح ناس مْڤَوّدين بالروح القُدّوس تْكَلمو من عَند الله.