رِسَالَةُ بُولُسَ ٱلرَّسُولِ ٱلتَّانِيةُ إِلَى أَهْلِ تَسَالُونِيكِي
الوَقت راهو يْجوز، والمَسيح ما زال ما جاش؟ كايَن اللي راهُم يْقولو "وْصَل يوم الرَب"، واللي يْقولو "ما كان لاه نَخَّدمو، الرَب قْريب يْجي"... التِسالونِكيّين تْهَوّلو وعلى هَدا كْتَبَّلهُم بولَس البْريّة التانية.
في هاد البْريّة، فَسَّر بولَس مْليح آمَر مْجي الرَب بَصَّح هاد الشي ما لازَمش يْخَلّي المومَن يَهرَب من المَسؤوليّة. بالعَكس، لازَم يَبقا يْشوف للقُدّام، تابَت، صابَر ومْكَمَّل خَدَّمتو، رْجاه فالله بيَسوع، حَتّى يْوَلّي المَسيح.
1
1 بولَس وسَلوانَس وتيموتاوَس، لكَنيسة التِسالونيكِيّين فالله بابانا وفالرَب يَسوع المَسيح، 2 نِعمة وسْلام ليكُم من الله بابانا ومن الرَب يَسوع المَسيح.
شُكر وصْلاة
3 واجَب علينا نَشُّكرو الله عْليكُم دايمًا يا الخاوة، كيما لازَم خاطَر إيمانكُم راهو يَكبَر بَزّاف، ومْحَبّة كُل واحَد فيكُم كامَل للأُخرين راهي تْفيض، 4 على هَدا، رانا نَفَّخرو بيكُم في كْنايَس الله على جال تْباتكُم وإيمانكُم في وَسط الحُڤرة والشْدايَد اللي راكُم تْجَوّزو فيهُم، 5 وهَدا يْبَيَّن حُكم الله العادَل، باش يْرَدّكُم مَستاهلين مَلَكوت الله اللي راكُم تْتعَدّبو على جالو. 6 حَق عَند الله باش يْرَد العْداب للي يْعَدّبوكُم، 7 ويَعطيلكُم الراحة ليكُم أنتومَ المْعَدّبين ولينا حْنا تاني مْعاكُم، كي يَضهَر الرَب يَسوع وهُوَّ جاي من السْما مع مَلايكة القُدرة مْتاعو، 8 في وَسط نار اللْهيب، ويَنتَقَم من اللي ما يَعَّرفوش الله واللي ما يْطيعوش إِنجيل رَبّنا يَسوع. 9 هَدوك عِقابهُم يْكون الهْلاك الدايَم بْعيد على وَجه الرَب وبْعيد على مَجد قُوّتو، 10 كي يْجي في هَداك اليوم باش القَدّيسين مْتاعو يْسَبّحوه ويَنبَهرو بيه كامَل اللي آمنو معاكُم أنتومَ تاني خاطَر آمَنتو بشْهادَتنا ليكُم. 11 على هَدا تاني، نْصَلّيو دايمًا على جالكُم، باش إِلَهنا يْرَدّكُم تَستاهلو الدَعوة مْتاعو ويْكَمَّل بالقُدرة مْتاعو كُل مَقصود للخير وكُل خَدمة جايّة من الإيمان. 12 هَكدا يَتسَبَّح آسَم رَبّنا يَسوع فيكُم وأنتومَ فيه، على حْساب نَعمة إِلَهنا ورَبّنا يَسوع المَسيح.